text: РЕГЛАМЕНТ (ЕС) № 1148/2012 НА КОМИСИЯТА
  от 4 декември 2012 година
  за изменение на приложение II към Регламент (ЕО) № 1333/2008 на Европейския парламент и на Съвета по отношение на употребата на серен диоксид - сулфити (E 220-228) и пропан-1,2-диол алгинат (E 405) в напитки на основата на ферментирала гроздова мъст
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 и член 30, параграф 5 от него,
  като има предвид, че:
  (1)
  С приложение II към Регламент (ЕО) № 1333/2008 се установяват списък на Съюза на добавките в храни, одобрени за употреба в храните, и условията за тяхната употреба.
  (2)
  Списъкът може да бъде изменян в съответствие с процедурата по Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (2).
  (3)
  Съгласно член 3, параграф 1 от Регламент (ЕО) № 1333/2008 списъкът на Съюза може да бъде актуализиран по инициатива на Комисията или при постъпване на заявление.
  (4)
  На 30 юни 2011 г. бе подадено заявление за разрешаване на употребата на серен диоксид - сулфити (E 220-228) и пропан-1,2-диол алгинат (E 405), което бе предоставено на държавите членки.
  (5)
  Налице е технологична необходимост за употребата на серен диоксид - сулфити (E 220-228) и пропан-1,2-диол алгинат (E 405) в напитки на основата на ферментирала гроздова мъст. Серен диоксид - сулфити (E 220-228) се добавят, за да се спре окислението и да се забави растежът на микроорганизми. Така се предотвратява и растежът на нежелани дрожди по време на втората ферментация в бутилките. Пропан-1,2-диол алгинат (E 405) се добавя, за да стабилизира пяната, така че да не се губят балончетата въглероден диоксид, като по този начин се получава по-кремообразна и трайна пяна.
  (6)
  Научният комитет по храните определи стойности на допустимия дневен прием за серен диоксид - сулфити (E 220-228) (3) и за пропан-1,2-диол алгинат (E 405) (4). Напитките на основата на ферментирала гроздова мъст са алкохолни напитки, които по свойства наподобяват други алкохолни напитки, като бирата и малцовите напитки. Поради това консумацията на такива напитки може да се счита за алтернатива на консумацията на други алкохолни напитки, по-специално бира и малцови напитки. Допълнителната експозиция на серен диоксид - сулфити (E 220-228) и на пропан-1,2-диол алгинат (E 405) въз основа на този нов вид употреба ще остане ограничена и няма да доведе до увеличение на общия прием. Поради това е целесъобразно да бъде разрешена употребата на серен диоксид - сулфити (E 220-228) като консервант и на пропан-1,2-диол алгинат (E 405) като стабилизатор на пяната в напитки на основата на ферментирала гроздова мъст.
  (7)
  Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните, за да актуализира списъка на Съюза на добавките в храните, установен в приложение II към Регламент (ЕО) № 1333/2008, освен в случаите, когато не е възможно въпросната актуализация да въздейства върху човешкото здраве. Тъй като разрешаването на употребата на серен диоксид - сулфити (E 220-228) като консервант и на пропан-1,2-диол алгинат (E 405) като стабилизатор на пяната в напитки на основата на ферментирала гроздова мъст представлява актуализация на списъка, която не е възможно да въздейства на човешкото здраве, не е необходимо да се изисква становището на Европейския орган за безопасност на храните.
  (8)
  Съгласно преходните разпоредби на Регламент (ЕС) № 1129/2011 на Комисията (5) списъкът на добавките в храните, изложен в приложение II към Регламент (ЕО) № 1333/2008, се прилага принципно от 1 юни 2013 г. За да се разреши употребата на серен диоксид - сулфити (E 220-228) и на пропан-1,2-диол алгинат (E 405) в напитки на основата на ферментирала гроздова мъст преди тази дата, е необходимо да се посочи по-ранна дата на прилагане по отношение на този вид употреба на тези добавки в храните.
  (9)
  Поради това приложение II към Регламент (ЕО) № 1333/2008 следва да бъде съответно изменено.
  (10)
  Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните и срещу тях не изказаха възражения нито Европейският парламент, нито Съветът,
  ПРИЕ НАСТОЯЩИЯ РЕГЛАМЕНТ:
  Член 1
  Приложение II към Регламент (ЕО) № 1333/2008 се изменя в съответствие с приложението към настоящия регламент.
  Член 2
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 4 декември 2012 година.